তাছাড়া আরেকটি সংশয় এখানে অমূলক হবে কিনা জানি না, কেননা কোন বিদ্বানকেই এযাবৎ এই তীর্যক পর্যবেক্ষণে দৃষ্টি নিবদ্ধ করতে দেখা যায়নি। সেটি হলো, ঊষাকে নিয়ে ঋগ্বেদেই বিপরীতমুখী দুই দৃষ্টিভঙ্গি। একদিকে যুদ্ধবাজ ইন্দ্র কর্তৃক সিন্ধু-ধারণার মাতৃদেবী ঊষা আক্রান্ত ও সংপিষ্ট হওয়া, অন্যদিকে বৈদিক কবিকল্পনায় দেবলোক কন্যা হিসেবে ঊষার মনোহারী রূপ ও গুণ প্রকাশক বিভিন্ন স্তুতিসূক্ত। এর ব্যাখ্যা কী হতে পারে? তবে কি ঊষা হচ্ছেন প্রাচীন সেই মাতৃদেবী কিংবা অনার্য সিন্ধু-কন্যার প্রতীকী বা জাতি-নাম? যাঁরা কিনা যুদ্ধবাজ বৈদিক আর্য শিকারি কর্তৃক আক্রান্ত সংপিষ্ট ও বন্দীত্ব বরণের মাধ্যমে বীর-ভোগ্যা দেব-ভোগ্যা অপ্সরাসদৃশ কোন মনোলোভী দেবীর প্রাধান্যহীন মহিমায় বৈদিক কবিকল্পনায় আরোপিত হয়েছেন?